Maties het nie nee gesê vir drank | Netwerk24
Maties het nie nee gesê vir drank
Deur Oud-Matie, Stellenbosch 01 Februarie 2020 05:00
Die opskrif "Maties sê nee vir drank in koshuise" (29.01) is 'n wanvoorstelling en 'n klap in die gesig van studente. Maties het nie nee gesê nie, want niemand het hulle gevra nie.
Die besluit is die uiteinde van 'n jare lange kruistog van Pieter Kloppers, direkteur van die Sentrum vir Studentegemeenskappe.
Sy sentrum het twee jaar gelede "vergeet" om aansoek te doen om die hernuwing van bestaande dranklisensies vir koshuise, 'n gebruik wat koshuisstudente toegelaat het om onder streng voorwaardes en toesig alkohol binne koshuise te gebruik.
Die inwerkingstelling van die nuwe reël het plaasgevind sonder enige sinvolle oorlegpleging met studente.
Dit is nie moeilik om te sien dat die gevolg daarvan gaan wees dat selfs studente wat net 'n gesellige bier of 'n glas wyn wil drink, nou slegs op die klubs en kroeë in die dorp aangewese is nie, onder meer die een waar Hannah Cornelius 'n paar jaar gelede ontvoer is.
Drankmisbruik (veral "binge drinking") is 'n probleem. Die manier om dit te hanteer, is nie om eensydig drakoniese maat­reëls aan te kondig wat die teenoorgestelde uitwerking gaan hê nie, maar om saam met studente 'n werkbare oplossing te soek.